Owé, mə ngábindi mam mə́tē mə́sə, ńdɔ mə ngáyén nâ bəsósōō bə́ bod ai mim̀fəfə́g, mim̀bɔán myábán, bɔ́ bə́sə̄ mí nə á mɔ́ mə́ Zāmbá. Tɔ edǐŋ, tɔ zíŋ, mod ǎ yə̌m kig dzyá, bísə̄ byálod bɔ́. 2Bɔ́ bə́sə̄ bə́ bə̄lə́ hə etiliga dzyá, sósōō mod anə́ ḿbə̂ mod, m̀fúfúb anə́ mod bivǔs, é mod a və́ mə̄túnuŋa anə́ ényɔ́ ā və̄ kig mətúnuŋa, dzam dədá ású m̀bəmbə mod ai ǹsə̂m miǹsə́m, ású ényɔ́ ā líg mətǐŋ ai ású ényɔ́ ā mbáda líg mətǐŋ. 3Á nə́ abé é dzam lábɔban á ńló dzóbo á sí mū, nâ bod bə́sə̄ bə́ bə̄lə́ hə etiliga dzyá; asú tē hḿ ǹnə́m bɔ́n bə́ Ádam ó nə̄ ńdzyēān ai abé, mam mə́ ákúd mádzálī bɔ́ ńnə̄m éyɔŋ bə́ və̄ə̄, á mvús hālá bə́ ngakə á bə̄wú. 4Amú zá báyi tɔ́b ? Ású é bod bə́sə̄ bə́ və̄ə̄, bə́ nə ndí ai dzóm dzyá: é mvu é və̌ e nə ai m̀fí ábuí a lodo émgbə́m é wu yǎ[17]. 5Amú ébá bə́ və̄ə̄ bâyəm nâ bâyi wú, hədá ébá bə́ wú yǎ bâyə̌m kig tɔ dzóm; ású dábán bábə̄lə́ kīg fə̄ mân, amú bə́ man yǎ bɔ vóan. 6Edǐŋ dzábán, zíŋ dzābán, m̀bə̂ ǹnə́m wābán, bísə̄ bí man ya, bábə̄lə́ kīg fə ngab ziŋ ai é mam mábɔban á ńló dzóbō á sí. Ásamba ai enyiŋ anə́ éfāī Zāmbá7Kələ́ hḿ, ó di ḿbāŋála woe ai miǹtag á ńnə̄m ó nyǔ fə məyɔg móe ai zám, amú Zambá ā fúú mim̀bɔán míé ńnə̄m. 8Bə̌gə̄ kɔ́m ésə hə mim̀fúm bíwɔ́man, o sîgǐ fə m̀bɔ́n á ńlō kɔ́m ésə ! 9Tǎg ênyiŋ ai é mīníngá wādiŋ, á mə̄lú yā dzə́dzāā ényiŋ woe, ḿból Zambá ā və́ wā á ńló dzóbō á sí zəzə mə́lú móé mə́sə; amú ngab dzoe nyīlí ényiŋ ai ésīē wābɔ á ńló dzóbō á sí. 10é dzóm ésə wɔ́ wóe ó nə dzǎm bɔ, bɔ̌ dzɔ̄ ai ngul dzoe wǎmēn; amú tɔ mim̀bɔán, tɔ zitɔ́g, tɔ ǹyəmán, tɔ fəg, dzídzīá yásə́ kig á ńnam bə́wú ḿfág wāyi kə.